Document ID: /roh_data/filtered/fineweb-2-filterrobots_roh.jsonl.gz/2212

- Suenter il Chor mischedau Sevgein ha Remo Weishaupt dirigì il Chor masdo Alvra
- Jürg Wasescha - il dirigent dal Chor masdo Alvra - è stà intgantà da la cumpetenza didactica da ses collega
- Uss tschertga Jürg Wasescha in ulteriur chor ed in dirigent u ina dirigenta che ha plaschair da barattar cun el per ina prova da chant.
In volumen impressiunant
Remo Weishaupt era impressiunà dal volumen dal Chor masdo Alvra. En la sala da gimnastica a Surava rebattevan las vuschs dals 31 chantadurs e chantaduras da la Val d'Alvra. Tuts eran fitg attents ed han lavurà intensiv cun il dirigent ospitant. Sco Remo Weishaupt ha ditg, saja quai l'avantatg da BarattaChor. Il chor saja bler pli attent e concentrà cun in dirigent ester e quel possia lavurar bler pli intensiv cun las singulas vuschs.
Regurdientschas
Gia tar il giubileum da 10 onns Chor masdo Alvra l'onn 2006 (lura anc sut il num Chor masdo Alvagni), ha Remo Weishaupt gì collavurà cun il chor. La presidenta Renata Geronimi ha preschentà avant la prova in cudesch cun fotografias dal concert da giubileum, e là datti diversas fotografias cun Remo Weishaupt.
L'aventura «BarattaChor» cuntinuescha per il Chor masdo Alvra
Fertant che l'aventura «BarattaChor» è a fin per Remo Weishaupt, cuntinuescha ella per Jürg Wasescha ed il Chor masdo Alvra. Enfin ils 26 da favrer pon chors e dirigents s'annunziar per il proxim barat che ha lieu il decurs dal mars.